Operasjon Dagsverk

**Operasjon Dagsverk** (**OD**) er en årlig solidaritetsaksjon for norsk skoleungdom som organiseres av Elevorganisasjonen (EO). Aksjonen ble startet av Norges Gymnasiastsamband i 1964, og organiserer flere ungdomsskoler og videregående skoler i Norge. Tanken bak Operasjon Dagsverk er at ungdommer i Norge skal gi en dag av sin utdanning og jobbe slik at ungdommer andre steder i verden skal få muligheten til å få en utdanning.

## Historie
Det første *Operation Dagsverke* ble arrangert i 1961 på Sundsvalls Läroverk i Sverige. Konseptet spredte seg senere til de andre nordiske landene. Det var Norges Gymnasiastsambands landsmøte som i 1964 vedtok å opprette Operasjon Dagsverk i Norge. Bak initiativet stod blant andre Tore Linné Eriksen. I årene 1965 og 1966 ble det ikke arrangert OD, men siden 1967 har aksjonen vært gjennomført hvert år. Fram til 1980 var OD spesielt rettet mot allmennfaglig studieretning og økonomisk studieretning i den videregående skole. Under Norges Gymnasiastsamband-leder Roy Hovdan (1980&ndash;1981) ble også de yrkesrettede studieretningene, folkehøgskolene og ungdomsskolene invitert til å delta. De yrkesrettede skolenes interesseorganisasjon, Yrkesskolenes og Lærlingenes Interesseorganisasjon (YLI) fikk for første gang medbestemmelse i valget av OD-prosjekt.

Det ble også åpnet for at NGO-er (hjelpeorganisasjoner) skulle få muligheten til å fremme forslag til Operasjon Dagsverk-prosjekter. Tidligere hadde det bare vært elever på NGSs medlemsskoler som hadde forslagsrett til neste års Operasjon Dagsverk-prosjekt.

## Grunnprinsipp
Operasjon Dagsverk bygger på prinsipper om frivillighet, solidaritet, ungdom og utdanning. Aksjonen gjennomføres hvert år ved frivillig innsats fra ungdom over hele landet. Elevene oppfordres til å gjøre en innsats på OD-dagen basert på hva de har lært gjennom internasjonal uke, men dette skal være frivillig.

Gjennom internasjonal uke som arrangeres i forkant av OD-dagen jobbes det med å spre informasjon om Operasjon Dagsverk og prosjektene. Elevene som er med på Operasjon Dagsverk gir en dag av sin utdanning i solidaritet med ungdom andre steder i verden, og midlene som inntjent inn går til ulike former for prosjekter til støtte for utdanning og utvikling.

## Valg av prosjekt
Hvert år mottar Operasjon Dagsverk flere søknader fra ulike bistandsorganisasjoner som ønsker seg en OD-kampanje. I disse prosjektsøknadene står det hva organisasjonen ønsker å oppnå, hva den skal gjøre, hvem som skal gjøre det, økonomiske rammer og forslag til vinkling av prosjektet. Disse søknadene går videre til Operasjon Dagsverk sitt bistandsfaglige råd, som vurderer prosjektene med grunnlag i om de oppfyller Operasjon Dagsverk sine prinsipper for støtte til bistandstiltak, og at de er solide prosjekter, slik at sannsynligheten for at de klarer å oppnå målene er stor. Når rådet er ferdig med utvelgelsesprosessen blir prosjektene oversendt til OD-styret. Styret velger tre prosjekter, etter hvor enkelt det er å gjennomføre en informasjonskampanje i forbindelse med prosjektet, og etter hvorvidt tematikken vil engasjere norsk ungdom. Disse tre prosjektene går videre til uravstemning på skolene. Alle ungdomsskoler, videregåendeskoler og folkehøgskoler er invitert til å delta i uravstemmingenskolene. På Elevtinget, Elevorganisasjonen sitt årlige landsmøte som avholdes hvert år i midten av mars, får organisasjonene som har fått sin prosjektsøknad gjennom til avstemning mulighet til å presentere sitt prosjekt. Etter presentasjonene er det en debatt om de forskjellige prosjektene, der elevene får komme med innspill. Etter debatten er det votering, der hver stemme fra uravstemningen teller like mye som en stemme fra en elevdelegat som representerer en skole i salen. Prosjektet som får flertall (fra uravstemningen og fra delegatene) vinner status som årets OD-prosjekt.

## Gjennomføring av OD
Aksjonsdag pleier å ligge på en torsdag rundt månedsskiftet oktober-november. Aksjonsdag står nedfelt i statutter for Operasjon Dagsverk i Elevorganisasjonens vedtekter. I forkant av OD-dagen skal skolene gjennomføre ODs informasjonskampanje Internasjonal Uke (IU). Denne arrangeres vanligvis de to ukene i forkant av OD-dagen. Skolekomitéene på de forskjellige skolene arrangerer IU.

På OD-dagen får elevene selv ta et valg om de vil jobbe eller ikke. Elevene som deltar får gjerne jobber hos ulike firmaer eller lignende, hvor de har en vanlig arbeidsdag. Andre tjener penger på andre måter, ved såkalt alternativt dagsverk, som salg av boller og vafler, skopussing, vask hos naboer og så videre. Elever som ikke ønsker å jobbe på OD-dagen må komme på skolen og ha et alternativt opplegg.

## Organisasjonsstruktur
I dag har OD ca.  frivillige som arbeider med å få gjennomført Operasjon Dagsverk på de ca. 400 skolene som melder seg på. Felles for de fleste er at de består av ungdom i alderen 13–19 år. Operasjon Dagsverk er organisert i forskjellige komitéer, der hver har egne funksjoner og ansvarsområder. Organisasjonen har seks lønnede personer, leder, nestleder og fire ansatte.

### Elevtinget
Elevtinget er Elevorganisasjonens (EO) årlige landsmøte, hvor elever fra EOs medlemsskoler er representert. Årets OD-prosjekt velges alltid på Elevtinget. Her stemmes det over tre ulike prosjekter som alle er godkjent som gode utviklingsprosjekter av ODs bistandsfaglige råd.

### OD-styret
OD-styret er ODs høyeste organ mellom to elevting, og det er de som står ansvarlig for all aktivitet tilknyttet Operasjon Dagsverk. Dette innebærer blant annet økonomisk, juridisk og organisatorisk ansvar. Styret til Operasjon Dagsverk blir valgt på Elevtinget. OD-styret jobber ut fra mandat vedtatt av Landsstyret til Elevorganisasjonen.

### Hovedkomiteen
Hovedkomiteen (HK) består av OD-leder, nestleder og ytterligere 11–13 ungdommer fra hele Norge, som jobber ett år uten lønn. Hovedkomiteen har det praktiske ansvaret for gjennomføringen av Operasjon Dagsverk innenfor de økonomiske retningslinjene som er gitt av OD-styret. HK ledes av OD-leder, og har ansvaret for å lage informasjonsmateriellet som norske skoleelever får i forkant og under Internasjonal Uke (IU) og koordinere Operasjon Dagsverk på nasjonalt plan. HK skolerer også de tillitsvalgte som sitter i distriktkomitéene (DK) og følger opp alle distriktkomitéene.

Medlemmene av HK blir innstilt av forrige års hovedkomité og valgt av OD-styret. Hovedkomiteens medlemmer arbeider hjemmefra fra midten av desember til 1. juli (fordi de som regel fortsatt går på videregående) og møtes jevnlig i Oslo på vårhalvparten. Den 1. juli flytter medlemmene til Oslo for å jobbe med Operasjon Dagsverk på heltid gjennom sommeren og frem til midten av desember.

#### Arbeidsoppgaver
Arbeidsoppgavene i HK er organisert i ansvarsområder og ansvarsfylker (omtalt internt som distrikter), hvor hvert enkelt medlem har hovedansvaret for et arbeidsområde og 1–3 distrikter som de følger opp gjennom hele året og til slutt leverer en rapport på.

### Distriktkomiteene
OD deler landet inn i distrikter. Hvert distrikt har en distriktskomité (DK) som ledes av en DK-leder. I DK jobber opp til 15 personer med å koordinere Internasjonal Uke og OD-dagen i sitt distrikt. DK verver skoler, arrangerer seminarer for elever og skolekomitéer og holder foredrag på skolene under Internasjonal Uke. De har også ansvaret for at Operasjon Dagsverk skal komme ut i lokal og regional media. 

På 2020-tallet finnes det 19 distriktkomiteer: Agder, Akershus, Buskerud, Finnmark, Hedmark, Hordaland, Møre og Romsdal, Oppland, Oslo, Rogaland, Sogn og Fjordane, Telemark, Troms, Trøndelag, Vestfold, Østfold og Nordland som er delt i tre; Nordre Nordland, Salten og Helgeland.

#### Statuttene
I §9 i Operasjon Dagsverk sine statutter står det at: 

Dette betyr at DK-leder må velges på Elevorganisasjonens årsmøte i det fylket lederen bor i. Det er forrige års distriktkomité innstiller på ny DK-leder til årsmøtet. 

#### Ansvar og verv
Distriktkomiteene har en ansvarsfordeling som baserer seg på vervinndeling og ansvarskoler. Som regel har en person i komiteen ett eller flere verv og en rekke skoler som den har ansvaret for å følge opp. De mest vanlige vervene er:

*Leder – overordnet ansvar og deltar på ledermøtene
*Formidlingsansvarlig – ansvar for kontakten med media og bruken av sosiale media.
*Verveansvarlig – ansvar for og verve skoler til Operasjon Dagsverk og få skolekomiteene til å komme på seminar.
*IU-ansvarlig – ansvaret for Internasjonal Uke og andre arrangementer, samt foredragskoordinering av alle i distriktskomiteen.
*Økonomiansvarlig – ansvarlig for budsjett og regnskap, og for å søke driftsstøtte.
*Seminaransvarlig – ansvarlig for planlegging og gjennomføring av seminarer distriktskomiteen avholder.
*Distriktskomitérepresentant - har fullverdig plass i fylkesstyret til Elevorganisasjonen og fungerer som et bindeledd mellom OD og EO på regionalt nivå.

Mange distriktkomiteer velger også å ha tilleggsverv.

#### Seminarer
Distriktkomiteene arrangerer som regel tre seminarer i løpet av året, en temadag åpent for alle hvor interesserte kan komme for å lære mer om OD og årets prosjekt, et skolekomitéseminar som skal skolere skolekomitéene i årets prosjekt og OD, og til sist et evalueringseminar hvor kampanjen og årets Operasjon Dagsverk skal evalueres av skolekomitéene.

### Skolekomitéene
På hver skole som deltar på Operasjon Dagsverk skal det være en skolekomité. Skolekomitéene har ansvaret for å arrangere Internasjonal Uke og OD-dagen på sine skoler. 

### ODs sekretariat
ODs-styret ansetter personer til ODs sekretariat. Sekretariatet består av tre rådgivere som sammen med OD-leder står ansvarlige for den daglige driften av Operasjon Dagsverk.

### ODs bistandsfaglige råd
Rådet består av 6 eksperter med erfaring fra bistand- og utviklingsarbeid, ODs bistandsrådgiver, samt OD-ledere for de fire siste aksjonene. Årets leder av Operasjon Dagsverk har observatørstatus. ODs råd er et rådgivende organ for OD-styret i saker som angår OD-prosjektene. Rådet har ansvar for å følge opp prosjektene som OD støtter og passe på at de følger langtidsplaner, årsplaner og budsjetter. 

## Prosjektoppfølging
Operasjon Dagsverk følger prosjektene i den perioden prosjektene mottar støtte, vanligvis mellom 3-10 år. I tillegg samarbeider OD med norske bistandsorganisasjoner som har ansvar med å kvalitetssikre bistanden faglig og administrativt.

### Faglig kompetanse hos OD
Operasjon Dagsverk har et faglig prosjektråd som skal gi veiledning om gjennomføringen og oppfølgingen av prosjektene. I prosjektrådet drøftes utviklingen i de prosjektene som fortsatt får støtte og det behandler planer, rapporter, regnskap, budsjetter, utbetalinger og andre prosjektrelaterte saker. Prosjektrådet består av tidligere tillitsvalgte fra Operasjon Dagsverk og seks eksperter i bistandsarbeid. Lederen for hvert Operasjon Dagsverk følger «sitt» prosjekt fra det starter og til pengene er brukt opp og får etter hvert stor innsikt i både prosjektene og forhold i prosjektlandene.

### Samarbeid med norske bistandsorganisasjoner
Operasjon Dagsverk støtter hvert år nye prosjekter i nye land. Pengene som kommer inn i Norge blir formidlet til prosjektene gjennom norske bistandsorganisasjoner, slik som SAIH, Utviklingsfondet, Plan Norge, Kirkens Nødhjelp, Regnskogfondet, Forum for Kvinner og Utviklingsspørsmål, Atlas-alliansen, Redd Barna og Frelsesarmeen.

### Innsikt i prosjektenes utvikling
Det gjennomføres evalueringer av prosjektene, vanligvis midt i prosjektperioden og når prosjektet er i ferd med å avsluttes. Evalueringen vurderer om tiltakene fungerer og om man oppnår de resultater og virkninger som var planlagt.

## Økonomi
Pengene som jobbes inn på OD-dagen blir satt inn på en egen konto hos Operasjon Dagsverk. Operasjon Dagsverk vil så lenge prosjektet løper utbetale penger til prosjektet én gang i året etter å ha mottatt og godkjent budsjett for det gjeldende året. Operasjon Dagsverk godkjenner budsjett og årsplaner i begynnelsen av hvert år, og ingen får utbetalt midler før prosjektet  og regnskap for foregående periode er godkjent.

## Tidligere prosjekter

### OD 2023
OD2023 gikk i samarbeid med SAIH til ungdom i Colombia. Ungdom i Colombia står midt i skuddlinja mellom narkokarteller, geriljagrupper, og kriminelle gjenger som gir dem et utrygt liv på grunn av sterk og aktiv tvangsrekruttering. Prosjektet skulle gå til å støtte ungdomsorganisasjoner som gir ungdom alternativer til vold, bygge nettverk og holde kurs for ungdom som skulle gjøre dem sterkere mot rekruttering til de kriminelle gjengene og gi ungdom muligheten og kunnskap til å påvirke myndighetene. 

Prosjektet hadde hovedfokus på Cauca-regionen i det sørøstlige Colombia hvor store deler av befolkningen også er urfolk og afrocolombianere. Sammen med SAIH hadde vi også de fire lokale organisasjonene ANDES, CRIC Jovenes, PCN Jovenes og en til, som OD samarbeidet med.

Over  ungdommer jobbet til sammen over 18,1 millioner NOK på OD-dagen i 2023.

### OD 2022
OD2022 gikk i samarbeid med Mental Helse Ungdom og SOS Barnebyer til ungdom i Uganda. Mange ungdommer i Uganda vokser opp uten foreldrene sine på grunn av den brutale borgerkrigen som herjet i 20 år fram til 2006. Selv om det er en del tryggere i Uganda så lever fortsatt ungdommene med traumer og i ensomhet.  Uganda er et land hvor mental helse er ekstremt tabubelagt og psykologer er det nesten ingen av, og dette er grunnen for at prosjektet gikk til å bryte ned fordommer rundt mental helse, støtte ungdommer på skolen og hjelpe med hvordan man håndterer det og påvirke politikern i landet. 

Hovedfokuset var i distriktene Gulu og Wakiso nord i landet.

Over  ungdommer jobbet til sammen over 14,3 millioner NOK på OD-dagen i 2022.

### OD 2021
OD 2021 gikk i samarbeid med KFUK-KFUM Global til ungdom i Sør-Afrika. På grunn av apartheid som delte inn folket etter hudfarge og ga de hvite de fleste fordelene er Sør-Afrika idag det landet i verden med størst forskjeller på rik og fattig. Fattigdom og ulikheter fører til kriminalitet, som også fungerer som en måte å få oppmerksomhet på. Det fæle man opplever tar mye plass, og skaper mindre plass til å lære, derfor gikk prosjektet til å gjøre ungdom på kanten mer forberedt til å ta vare på seg selv, være med i kampen for å bekjempe kjønnsbasert vold og giftig maskulinitet, bli aktive borgere som påvirker myndighetene og tar aktiv del i YMCA Sør-Afrika.

Over  ungdommer jobbet til sammen over 15,3 millioner NOK på OD-dagen i 2021.

### OD2020
OD2020 gikk i samarbeid med Strømmestiftelsen til ungdom i Sør-Sudan.

Over  ungdommer jobbet til sammen over 13,2 millioner NOK på OD-dagen i 2020.

### OD2019
OD2019 gikk til bidra med utdanning og utviklingsmuligheter for  ungdommer i DR Kongo.

Over  ungdommer jobbet til sammen over 19,4 millioner NOK på OD-dagen i 2019.

### OD2018
OD2018 gikk til palestinsk ungdom, prosjektet ble iverksatt i samarbeid med KFUK/KFUM-Global.

Over  ungdommer jobbet til sammen over 18,7 millioner NOK på OD-dagen i 2018.

### OD2017
OD2017 gikk til miljøarbeid i Nigeria. Prosjektet ble iverksatt sammen med Naturvernforbundet og Natur og Ungdom. 

Over  ungdommer jobbet til sammen over 22,3 millioner NOK på OD-dagen i 2017. 

### OD2016
OD2016 gikk til utdanning for fred i Colombia. Prosjektet ble iverksatt med SAIH 23,2 millioner kroner ble samlet inn.

### OD 2011
Kampanjen for OD2011 tilgodeså ungdom i Rwanda med skolegang. Prosjektet ble iverksatt i samarbeid med Plan Norge.

Leder for aksjonen i 2011 var Fredrikke Marie Trana fra Moss.

### OD 2010
Operasjon Dagsverk 2010 støttet utdanning og alternative aktivitetstilbud for ungdommer bosatt i favelamråder i Brasil. Midlene fra Operasjon Dagsverk 2010 ble kanalisert gjennom Kirkens Nødhjelp.

Leder for aksjonen i 2010 var Simon Oliver Ommundsen fra Bergen.

### OD 2009
Operasjon Dagsverk 2009 bidro til tilrettelagt undervisning for ungdom med nedsatt funksjonsevne i Malawi, Mosambik, Sør-Afrika og Uganda. Kampanjen belyste fordommer personer har mot personer med nedsatt funksjonsevne og utfordringer og løsninger for et tilrettelagt samfunn. Midlene fra Operasjon Dagsverk 2009 ble kanalisert gjennom Atlas-alliansen

Leder for aksjonen i 2009 var Ingvild Austgulen fra Nordland.

### OD 2008
Til OD2008 samarbeidet Operasjon Dagsverk med Strømmestiftelsen om prosjektet Shonglap i Bangladesh. Shonglap betyr dialog, og er et ettårig utdanningsprosjekt for ugifte jenter mellom 11 og 19 år på landsbygda. De første 6 månedene lærer jentene om rettigheter, personlig hygiene, samfunnet de lever i og lignende problemstillinger for samfunnet de lever i. De neste 3 månedene lærer jentene seg å lese og skrive. De tre siste månedene lærer jentene seg et yrke, og får et tilbud fra Strømmestiftelsen om å ta opp et rentefritt lån for å starte en egen bedrift. Noen gjør dette, andre tar mer utdanning.

Leder for Operasjon Dagsverk 2008 var Arne Andreas Opheim fra Hamar.

### OD 2007
Operasjon Dagsverk 2007 «Med rett til en fremtid» var et samarbeid med Utviklingsfondet, og gikk til Honduras, Nicaragua og Guatemala i Mellom-Amerika. Gjennom stipend og låneordninger fikk ungdom i de tre landene teoretisk utdanning eller opplæring til å bli snekkere, bønder, frisører, miljøvernere, eller noe annet det er bruk for der de bor. 30,1 millioner kroner ble samlet inn under aksjonen.

Leder for aksjonen i 2007 var Eirik Gran fra Kirkenes.

### OD 2006
Operasjon Dagsverk 2006 støttet prosjekter i Nepal. Tittelen var «Kamp for skuddsikre skoler» og rettet seg mot barn som er rammet av borgerkrigen i landet. Samarbeidsorganisasjon for året var Redd Barna, og leder for aksjonen i 2006 var Stian Skaalbones fra Bodø. Norske skoleelever jobbet inn til sammen 28,8 millioner kroner til Redd Barnas prosjekter i Nepal.

### OD 2004
Operasjon Dagsverk 2004 støttet blant annet en organisasjon som hjelper dømte rans- og drapsmenn i et ungdomsfengsel i Johannesburg, noe som skapte strid. Flere skoler lagde sitt eget alternativ til opplegget som følge av kontroversene.

## Ledere av Operasjon Dagsverk

## Referanser


## Eksterne lenker
* 
*